FI Euroopan unionin virallinen lehti C 45/28

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2011/C 45/11

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

TIIVISTELMÄ

NEUVOSTON ASETUS (EY) N:o 510/2006

”ZGORNJESAVINJSKI ŽELODEC”

EY-N:o: SI-PGI-0005-0416-29.10.2004

SAN ( ) SMM ( X )

Tässä yhteenvedossa esitetään eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Ministrstvo za kmetijstvo, gozdarstvo in prehrano RS Osoite: Dunajska 58 SI-1000 Ljubljana SLOVENIJA Tfn +386 14789109 Fax +386 14789055 Sähköposti: varnahrana.mkgp@gov.si

2. Ryhmä:

Nimi: Združenje izdelovalcev Zgornjesavinjskega želodca Osoite: Rečica ob Savinji 55 SI-3332 Rečica ob Savinji SLOVENIJA Tfn +386 38390910 Fax — Sähköposti: — Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.2 Lihavalmisteet (kuumennetut, suolatut, savustetut jne.)

4. Tuote-eritelmä:

(yhteenveto asetuksen (EY) N:o 510/2006 4 artiklan 2 kohdan edellytyksistä)

4.1 Nimi:

”Zgornjesavinjski želodec”

4.2 Kuvaus:

Zgornjesavinjski želodec on ilmakuivattu ja -kypsytetty lihatuote. Se valmistetaan korkealaatuisesta sianlihasta (reisi, lapa) sekä kiinteästä selkäsilavasta. Lihatäytteeseen lisätään suolaa ja mausteita, ja täyte kääritään luonnonsuoleen (sian mahalaukku, sianrakko, naudan umpisuoli) tai keinokuoreen.

Tuotteen nimi juontuu perinteisestä menetelmästä, jossa lihaseos täytetään luonnonsuoleen – tavanomaisesti sian mahalaukkuun.

Zgornjesavinjski želodec koostuu lihasta ja silavasta, joiden suhde on 85:15–80:20. Mausteina käytetään valkosipulia, suolaa, pippuria ja sokeria. Nitraattien, nitriittien ja muiden lisäaineiden käyttö on kielletty. Suolapitoisuus on alle 7 %.

Kuivattu tuote on muodoltaan pyöreä tai suorakulmainen. Se painaa vähintään 0,7 kg ja on puristamisen vuoksi litteä, noin 3–5 cm paksu. Päällyste on sileä ja tiukka, ja sen pintaa peittää ohut harmahtava Penicillium-homekasvusto.

Litteän muodon vuoksi viipaleet ovat pitkiä ja kapeita. Zgornjesavinjski želodec -tuotteelle erityistä on sen täyteläinen aromi, jossa tuntuvat myös lisätyt mausteet, jotka eivät kuitenkaan peitä kypsytetyn lihan ja silavan tunnusomaista aromia.

Koostumus on kiinteähkö ja soveltuu viipalointiin. Viipaleissa on tunnusomainen punertavan lihan ja valkoisten tai vaaleiden rasvapalojen muodostama ”mosaiikkikuvio”. Viipaleet ovat pehmeitä ja suussa sulavia.

4.3 Maantieteellinen alue:

Suojattua maantieteellistä merkintää sovelletaan ainoastaan Ylä-Savinjan laaksossa valmistettuun tuotteeseen. Pohjoisessa alueen raja seuraa Olševan jokea ja kulkee Smrekovško pogorjen kukkuloiden harjannetta pitkin. Etelässä raja ohittaa Dobroveljen ja Meninan vuorenhuiput, jotka erottavat Savinjan laakson yläosan sen alaosasta ja Tuhinjskan laaksosta. Lännessä raja kulkee Črnivecin solaa pitkin Kransjka Reberiin, Velika Planinan tasangolle Presedljajin solan kautta Ojstricaan. Sieltä raja kulkee Grintavecin harjannetta pitkin Skutaan ja sieltä pohjoiseen Mrzla Goran vuorille. Pohjoisessa raja kohtaa Slovenian ja Itävallan välisen valtakunnanrajan ja kulkee sitä pitkin pohjoiseen kohti Pavličevon solaa, minkä jälkeen se kääntyy itään ja palaa takaisin Olševaan.

4.4 Alkuperätodisteet:

Zgornjesavinjski želodec on valmistettava ja kypsytettävä maantieteellisellä alueella. Jäljitettävyyden takaamiseksi Zgornjesavinjski želodec -tuotteen valmistuslaitokset on rekisteröitävä kyseisellä maantieteellisellä alueella.

Tuottajien on pidettävä kirjaa tiedoista, jolla osoitetaan Zgornjesavinjski želodec -tuotteen eritelmässä asetettujen vaatimusten noudattaminen. Tuottajien on kirjattava ostettujen ja käytettyjen raaka-aineiden määrät, tuotantovaiheet sekä tuotetun ja myydyn tuotteen määrä ja paino. Kuhunkin tuotteeseen on merkittävä erän numero sekä tuotantopäivä. Kuhunkin erään on merkittävä sarjanumero sekä erän muodostavien tuotteiden määrä ja paino.

4.5 Tuotantomenetelmä:

Zgornjesavinjski želodec valmistetaan korkealaatuisesta sianlihasta (reisi ja lapa) sekä kiinteästä selkäsilavasta, jotka saadaan liharotuihin tai niiden risteytyksiin kuuluvista sioista. Jäähdytetty liha pienitään 8–10 mm:n kokoisiksi paloiksi ja jäähdytetty silava 6–8 mm:n paloiksi; lihan ja silavan suhde on 85:15–80:20. Seokseen lisätään valkosipulia (valkosipulinkynsien osuus on 1–2 % ja valkosipuliuutteen 4–6 % täytteen painosta), suolaa, pippuria ja sokeria. Sekoittaminen tapahtuu koneella tai käsin. Täyte kääritään vesihöyryä läpäisemättömään luonnonsuoleen (mahalaukku, rakko, naudansuoli) tai keinokuoreen. Päällys suljetaan puutikulla tai ompelemalla. Tuoreen tuotteen paino on 1,3–2,5 kg. Tuotetta valutetaan sen jälkeen kaksi vuorokautta, ja sitä puristetaan puulevyjen välissä 4–7 vuorokautta kevyessä ilmankierrossa.

Kuivaus ja kypsytys tapahtuvat luonnollisissa olosuhteissa sopivissa tiloissa (kuivausaitoissa); lämpötilan on oltava 12–18 °C ja ilman suhteellisen kosteuspitoisuuden 60–80 %. Epäsuotuisissa sääolosuhteissa kosteuspitoisuutta ja lämpötilaa säädellään ilmavaihdolla tai osittaisella ilmastoinnilla.

Želodec-tuotteet kuivatetaan hyllyillä. Kuivauksen alussa tuotteita käännellään 2–7 kertaa viikossa. Kuivaus- ja kypsymisvaihe kestää 3–5 kuukautta makkaroiden painosta riippuen. Kuivauksen aikana makkaroiden pintaan syntyy tunnusomainen harmaanruskea Penicillium-homekasvusto. Tämä homekasvusto on luonnollinen, eikä siinä siksi ole epämiellyttävää hajua; se antaa tuotteelle sen tunnusomaiset aistinvaraiset ominaisuudet ja estää samalla liiallisen kuivumisen.

Tuote menettää vähintään 36 % painostaan kuivauksen aikana; sen lopullinen paino on vähintään 0,7 kg.

Kuivaus- ja kypsymisvaiheen päätyttyä toteutetaan aistinvarainen arvio tuotteen laadun tarkastamiseksi. Tuote voidaan pakata tyhjiöpakkaukseen kokonaisena tai puolikkaina. Viipaleet pakataan tyhjiöpakkaukseen tai suojakaasuun. Tuotteet varastoidaan pimeään viileään tilaan enintään + 8 °C lämpötilaan.

4.6 Yhteys maantieteelliseen alkuperään:

Zgornjesavinjski želodec -tuotteen suojelu perustuu sen maineeseen. Tuotteelle tunnusomaista on sen perinteinen valmistusmenetelmä. Muilla Slovenian alueilla valmistetaan kuivatetusta lihasta yleensä kotitekoisia makkaroita ja salamia; kyseisellä vuorten ympäröimällä alueella alkuperäisen želodec-tuoteen valmistusohje on siirtynyt sukupolvelta toiselle jo vuosisatoja. Tuotetta valmistettiin alun perin Ylä-Savinjan laakson korkeilla vuoristoalueilla. Ensimmäiset kirjalliset todisteet tuotteen valmistuksesta ovat todennäköisesti peräisin 1800-luvun alkupuolelta. Kansatietelijä Jože Lekše kirjoitti tuotteen asemasta erilaisissa juhlallisuuksissa: sitä tarjottiin erityisissä tilaisuuksissa kuten häissä, hautajaisissa ja perhejuhlissa. 1900-luvulla želodec-tuotetta alettiin valmistaa laakson alemmilla ja tiheämmin asutetuilla rinteillä, mikä käy ilmi muun muassa vuodelta 1930 peräisin olevasta käsinkirjoitetusta ohjeesta, jossa kuvataan želodecin valmistusta Logarin tilalla Logarskan laaksossa.

Ylä-Savinjan laakson kansanperinnettä tutkinut toimittaja Aleksander Videčnik kertoi Englannin kuninkaan Yrjö VI käyneen sotien välisenä aikana tapaamassa kuningas Aleksanteria, ja molemmat olivat maistaneet želodecia käydessään Logarskan laaksossa Ylä-Savinjassa. Englannin kuningas oli pitänyt tuotteesta niin paljon, että oli myöhemmin hankkinut sitä hoviinsa.

Tuotteesta on vuosien saatossa tullut alueen erikoisuus, ja vielä tänä päivänä sitä tarjotaan suurissa tilaisuuksissa, juhlapäivinä ja häissä, ja pääsiäisenä asukkaat vievät sen mukanaan kirkkoon siunausta varten.

Ylä-Savinjan laaksossa yhdistyvät Alppien ja esialppien ilmasto-olosuhteet. Vallitsevan ilmaston tyyppiin vaikuttaa ennen kaikkea alueen korkeus: ylemmillä alueilla vallitsee alppi-ilmasto, jossa kylmimpien kuukausien keskilämpötila on – 3 °C, kun taas alempien alueiden ilmasto on esialpeille tyypillisen leuto. Läheisiltä vuoristoalueilta Savinjan ja Dretan laaksoon virtaavan raikkaan vuoristoilman vuoksi kesät eivät ole tukalia; syksyt ja keväät ovat viileitä ja talvet yleensä pitkiä ja kylmiä. Näissä ilmasto-oloissa esiintyy myös paikallisia mikroilmastoja (esim. aurinkoisia tai varjoisia alueita, kattilalaaksoja).

Alueelle on ominaista aurinkoisten ja varjoisten alueiden sekä ylä- ja alamaiden väliset suuret lämpötilavaihtelut, joiden synnyttämät paikalliset tuulet mahdollistavat želodecin kuivaamisen luonnollisessa ilmankierrossa.

Ylä-Savinjan laaksossa vallitsee ainutlaatuinen mikroilmasto, alueella on runsaasti havupuumetsiä, korkeita kukkuloita ja paljon runsasvetisiä jokia ja puroja. Tämän lisäksi niiden alueiden, joilla kuivaus ja kypsytys tapahtuvat, mikroilmastolliset olosuhteet vaikuttavat merkittävästi tuotteen ominaisuuksiin.

Kuivausaittojen rakentamiseen käytetään pääasiassa havupuita, kiviä ja tiiliskiviä.

Nämä tekijät yhdessä vaikuttavat olennaisesti želodec-tuotteen kuivaus- ja kypsytysolosuhteisiin ja sen makuun ja aromiin.

Suotuisien luonnonolosuhteiden lisäksi želodec-tuotteen laatu perustuu myös erityisiin menetelmiin, jotka tuotantoalueen asukkaat ovat kehittäneet tuotteen valmistusta, muotoilua ja kuivausta varten. Želodec-tuote valmistetaan yhä perinteisiä menetelmiä noudattamalla, eivätkä käyttöön otetut tekniset parannukset vaikuta tuotteen tyypilliseen muotoon tai sen aistinvaraisiin ominaisuuksiin. Ympäristö, havupuumetsien tuoksu yhdessä ilmasto-olosuhteiden ja inhimillisten tekijöiden (kokemus ja taitotieto) kanssa liittyvät oleellisesti Zgornjesavinjski želodec -tuotteen valmistukseen.

4.7 Valvontaviranomainen:

Nimi: Bureau Veritas, d.o.o. Osoite: Linhartova 49a SI-1000 Ljubljana SLOVENIJA Tfn +386 14757670 Fax +386 14747602 Sähköposti: info@bureauveritas.si

4.8 Merkinnät:

Varmennettuihin tuotteisiin merkitään nimitys ”Zgornjesavinjski želodec”, maininta ”zaščitena geografska označba” (suojattu maantieteellinen merkintä), vastaava yhteisön tunnus, kansallinen laatumerkki sekä Zgornjesavinjski želodec -tuotteen tunnus; tunnuksen käyttö on pakollista kaikkien markkinoille saatettavien želodec-tuotteiden osalta.

(1) EUVL L 93, 31.3.2006, s. 12.